Doložka finančných, ekonomických, environmentálnych vplyvov
 a vplyvov na zamestnanosť

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

I. Odhad dopadov na verejné financie

Operačný program KaHR a jeho realizácia v programovom období 2007-2013 zakladá nároky na spolufinancovanie z prostriedkov  štátneho rozpočtu, ako aj iných verejných zdrojov a najmä rozpočtov obcí a VÚC. Miera spolufinacovania z prostriedkov štátneho rozpočtu a iných verejných zdrojov vychádza zo Stratégie financovania štrukturálnych fondov a Kohézneho fondu na roky 2007-2013. V súčasnosti však nie je možné vyčísliť dopad na verejné financie vzhľadom na to,  že finančná alokácia zo štrukturálnych fondov na operačný program KaHR bude schválená v NSRR SR. Predpokladaná miera spolufinancovania z verejných prostriedkov je 127 mil. Sk. 

II. Odhad dopadov na obyvateľov, hospodárenie podnikateľskej sféry a iných  právnických osôb 

V rámci OP KaHR je podpora zameraná na aktivity, ktoré prispejú k rastu konkurencieschopnosti priemyslu a služieb, zvýšeniu inovačných aktivít v podnikoch, zlepšovaniu podnikateľského prostredia pre inovatívne podnikanie a k zníženiu regionálnych disparít. Materiál predpokladá pozitívny dopad na obyvateľov a zvyšovanie kvality jeho života. Taktiež materiál predpokladá pozitívny dopad aj na hospodárenie podnikateľskej sféry a iných právnických osôb, a to najmä prostredníctvom prioritnej osi podpora konkurencieschopnosti podnikov a služieb najmä prostredníctvom inovácií. 

III. Odhad dopadov na životné prostredie

Podpora rozvojových a inovačných aktivít priemyslu a služieb v rámci jednotlivých opatrení OP KaHR sa navrhuje v súlade s trvalo udržateľným rastom. OP KaHR bude predmetom strategického environmentálneho hodnotenia, ktoré bude vykonané v súlade so zákonom č. 24/2006 Z.z. o posudzovaní vplyvov na životné prostredie a o zmene a doplnení niektorých zákonov. S ohľadom na charakter cieľov a zameranie opatrení a aktivít OP KaHR možno predpokladať, že implementácia operačného programu bude mať priaznivý dopad na životné prostredie na miestnej, regionálnej a národnej úrovni.

IV. Odhad dopadov na zamestnanosť

Materiál predpokladá pozitívny dopad na zamestnanosť. OP KaHR bude podporovať v prevažnej miere projekty investičného charakteru. Podpora opatrení a aktivít by mala mať  dopad na zvýšenie zamestnanosti.

V.  Analýza vplyvov na podnikateľské prostredie

Prostredníctvom navrhovaných opatrení a  aktivít  bude mať predkladaný materiál pozitívny vplyv na podnikateľské prostredie. Jednotlivé opatrenia smerujú do oblastí, ktoré bezprostredne ovplyvňujú podnikateľské prostredie.